ཉིན་དེར་རྣམ་རྒྱལ་གྱིས་དངོས་གནས་ང་ལ་ཡི་གེ་ཡག་པོ་ཞིག་ཁྲིད་བྱུང་།ཁོས་ནམ་རྒྱུན་གྱི་ཡིད་སུན་པའི་རྣམ་འགྱུར་དེ་འདྲ་མི་སྟོན་པར་བྱི་ལོང་ས་འབུར་བདེ་བར་བསྙམས་པའི་སྟེང་དུ་ཐོག་མར་ཟངས་དེམ་ལྟ་བུའི་རི་མོ་ཞིག་བྲིས་ཏེ་འདི་ནི་ཅ་རིལ་རེད་དང་།ཡང་ཐོད་པའི་འོག་ཏུ་འགྲམ་པ་གོར་གོར་གཉིས་ཅན་ཞིག་བྲིས་ནས་འདི་ནི་ཆ་རེད་ཅེས་ཁྲིད་པས་ངའི་སེམས་ནས་ཀྱང་ཧ་ཅང་ཤེས་སླ་བའི་སྣང་བ་ཞིག་སྐྱེས་བྱུང་།འོན་ཀྱང་མགོན་སྐྱབས་ཀྱིས་གན་ནས་མ་རབས་བྱས་ཏེ།ཅ་རིལ་ནི་ཁྱོད་ཀྱི་འདོམས་ཀྱི་དེ་རེད།ཆ་ནི་དེའི་སྒོ་ང་གཉིས་ཀ་རེད་ཟེར་བས་རྣམ་རྒྱལ་ཡང་བགད་བྱུང་།དགོད་བཞིན་དུ།མགོན་སྐྱབས་ལ་སྒོ་ང་གཉིས་ཀ་མེད་པས་རྗེས་སུ་ཆུང་མ་མི་དགོས་པ་རེད་ཟེར།